Ego Theobaldus, comes Trecensis palatinus, notum facio presentibus et futuris quod Letericus, miles, de Corgenai, in mea constitutus presentia, recognovit se, assentientibus uxore sua et liberis suis, in perpetuam elemosinam dedisse et concessisse ecclesie Vallis-Lucentis terram de Waroya, a Dumo-Rotundo per marnam directe usque ad viam Senonensem; ita quod dicta via ex parte predicti militis remaneat. Quia vero predicta terra de feodo meo movet et prefata elemosina coram me recognita est, donationem istam laudavi et concessi et predicte ecclesie disposui garantire. Verum, ne donationis hujus aliqua possit in posterum calumpnia suboriri, in hujus rei testimonium, presentem feci cartam sigilli mei munimine roborari. Actum, anno incarnati Verbi Mº Cº nonagesimo nono, mense junio.